पूर्व PM देवेगौड़ा की पत्नी को आयकर विभाग ने भेजा नोटिस, बेटे ने कहा- हम तो गन्ना पैदा करते हैं
चेन्नम्मा को एक प्रॉपर्टी से जुड़े मामले में नोटिस जारी किया गया है। वहीं इस मामले में रेवन्ना ने पत्रकारों से बातचीत में कहा कि इनकम टैक्स विभाग मेरी मां को नोटिस भेज रहा है, जबकि हम तो अपनी जमीन पर गन्ना पैदा करते हैं। वे चाहें तो आकर देख सकते हैं।
बेंगलुरु: पूर्व प्रधानमंत्री एचडी देवेगौड़ा की पत्नी चेन्नम्मा को इनकम टैक्स विभाग ने नोटिस जारी किया है। इस खबर के सामने आने के बाद कर्नाटक की राजनीति में हलचल बढ़ गई है। देवेगौड़ा के बेटे एवं कर्नाटक के पूर्व मंत्री एच. डी. रेवन्ना ने सोमवार को इस बात की जानकारी दी।  चेन्नम्मा को एक प्रॉपर्टी से जुड़े मामले में नोटिस जारी किया गया है। वहीं इस मामले में रेवन्ना ने पत्रकारों से बातचीत में कहा कि इनकम टैक्स विभाग मेरी मां को नोटिस भेज रहा है, जबकि हम तो अपनी जमीन पर गन्ना पैदा करते हैं। वे चाहें तो आकर देख सकते हैं। रेवन्ना के मुताबिक, वो ये नहीं कह रहे कि इनकम टैक्स विभाग को नोटिस जारी नहीं करना चाहिए, बल्कि वह तो ये कह रहे हैं कि आईटी विभाग को ये देखने के लिए उनके यहां आना चाहिए कि वे भूमि में फसल कैसे उगाते हैं। हालांकि पूर्व सीएम और जेडीएस के दूसरे बड़े नेता एच. डी. कुमारस्वामी का कहना है कि उन्हें अपनी मां को मिले आयकर विभाग के  नोटिस के बारे में अभी तक कोई जानकारी नहीं है। लेकिन अगर ऐसा है भी तो कोई परेशानी की बात नहीं है क्योंकि हमारे परिवार की सारी गतिविधियां खुली किताब की तरह हैं। कुमारस्वामी ने ये भी कहा कि देवेगौड़ा परिवार इस नोटिस का जवाब भी देगा। इस नोटिस से किसी को राजनीतिक लाभ नहीं मिलेगा क्योंकि हमारे परिवार ने 60 साल के राजनीतिक जीवन में पैसों को अभी अहमियत नहीं दी। बता दें कि कर्नाटक में विपक्ष के कई नेताओं के खिलाफ इस तरह के नोटिस भेजे गए हैं। ऐसे में जिन लोगों को नोटिस भेजे गए हैं, उनका मानना है कि ये उन्हें फंसाने के लिए किया जा रहा है।